《妇人挽词》
宋代·王庭圭

奔月姮娥魂已清，锦囊空贮诰封荣。穆家酥酪盈门贵，谢氏芝兰满砌生。

风散采云吹碧落，霜飘寒菊堕红英。佳城万古凄凉地，陇水东流猿夜声。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。